Super Bowl

Super Bowl er den årlige tittelkampen i National Football League (NFL) som arrangeres tidlig i februar. I Norge er det VGTV som viser kampen. Den markerer slutten på seriespillet som begynner mot slutten av sommeren året før. Det har vært den siste kampen i sesongen siden 1966, da det tok over for NFL Championship Game. Siden 2022 har kampen alltid blitt spilt på andre søndag i februar, og fra 2004 til 2021 ble den spilt første søndag i februar. Før dette ble Super Bowls spilt på søndager mellom begynnelsen og midten av januar fra 1967 til 1978 og mot slutten av januar fra 1979 til 2003. Vinnerlaget blir tildelt Vince Lombardi-troféet, oppkalt etter hovedtreneren som vant de to første Super Bowl-kampene. Ettersom at NFL begrenser bruken av varmerket «Super Bowl» blir kampen ofte referert til som «the big game» eller lignende av bedrifter som ikke har sponsoravtaler.
Kampen ble introdusert som en del av fusjonsplanen mellom NFL og rivalen American Football League (AFL) hvor det beste laget fra hver liga konkurrerte for en tittel. Kampen gikk originalt under navnet AFL–NFL World Championship Game frem til den fikk navnet «Super Bowl» i Super Bowl III i 1969. De første fire Super Bowl-kampene, fra 1967 til 1970, ble spilt før sammenslåingen, og hver liga vant to ganger hver. Etter sammenslåingen i 1970 ble de ti lagene i AFL og tre lag fra NFL plassert i American Football Conference (AFC), mens de resterende 13 lagene fra NFL utgjorde National Football Conference (NFC). Alle kampene siden Super Bowl V i 1971 har blitt spilt mellom de to beste lagene fra hver conference, og NFC leder 27–25 over AFC.
Av de 32 lagene i NFL har 20 (11 i NFC, 9 i AFC) vunnet et Super Bowl og 14 (8 fra AFC og 7 fra NFC) har vunnet flere ganger. AFCs New England Patriots og Pittsburgh Steelers har flest Super Bowl-titler med seks hver; Patriots har nådd kampen flest ganger, 11. Blant lagene i NFC har Dallas Cowboys og San Francisco 49ers flest titler med fem hver, og Cowboys har flest turer til tittelkampen med åtte. Med fem tap har Patriots og Denver Broncos i AFC rekorden for flest nederlag i Super Bowl. Baltimore Ravens i AFC og Tampa Bay Buccaneers i NFC er de eneste lagene som er ubeseiret i flere Super Bowls, med to titler hver. Av de 12 lagene som aldri har vunnet et Super Bowl er AFCs Cleveland Browns, Houston Texans og Jacksonville Jaguars samt NFCs Detroit Lions de eneste som aldri har nådd tittelkampen.
Super Bowl er blant de mest sette idrettsarrangementer i verden og ofte den mest sette TV-sendingen i USA hvert år. Kampen ligger kun bak finalen i UEFA Champions League som det mest sette idrettsarrangementet på verdensbasis hvert år og de syv mest sette TV-sendingene i USAs historie er Super Bowl-kamper. Reklametid under Super Bowl er den dyreste i året på grunn av de høye seertallene, som har ført til at bedrifter ofte utvikler sine dyreste reklamer for sendingen. Super Bowl er også den nest-største dagen for matforbruk i USA etter Thanksgiving. Kampen er ofte også årets mest sette begivenhet på TV i USA;


== Opphav ==

I fire tiår etter ligaen ble stiftet i 1920 hadde NFL overlevd flere forsøk på å etablere rivaliserende ligaer. I 1960 dukket NFLs mest seriøse konkurrent opp da American Football League (AFL) ble stiftet. AFL kjempet med NFL over spillere og tilhengere. Den originale "bowl"-kampen var Rose Bowl Game i Pasadena i California, som først ble spilt i 1902 som "Tournament East–West football game", en del av Pasadena Tournament of Roses, og flyttet til det nye Rose Bowl Stadium i 1923. Stadionet fikk sitt navn både fra kampen som ble spilt der som en del av Tournament of Roses, og at den var utformet som en skål, i likhet med Yale Bowl i New Haven i Connecticut. Tournament of Roses-kampen ble eventuelt kjent som Rose Bowl-kampen. Som et resultat av Rose Bowl-kampens popularitet dukket det opp flere sluttspillkamper i college football, i Miami (Orange Bowl, New Orleans Sugar Bowl og El Paso (Sun Bowl i 1935, og for Dallas (Cotton Bowl i 1937. Innen det første Super Bowl ble arrangert var ordet "bowl" i referanse til store og viktige amerikansk fotballkamper allerede veletablert.

Etter den første sesongen av American Football League sendte AFLs kommissær Joe Foss en invitasjon til NFL, 14. januar 1961, med forslag om å arrangere en "World Playoff"-kamp mellom vinnerne av de to ligaene, med første kamp etter den kommende 1961-sesongen. Den første av disse tittelkampene, dersom den hadde blitt avholdt, ville vært mellom Houston Oilers og Green Bay Packers.
Lamar Hunt, eier av AFLs Kansas City Chiefs, var den første til å bruke "Super Bowl" i referanse til mesterskapskampen mellom AFL og NFL i møter for diskusjon av sammenslåingen av de to ligaene. Hunt sa senere at navnet trolig hadde kommet fra at ungene hans hadde lekt med en Super Ball-leke; en gammel utgave av ballen er utstilt i Pro Football Hall of Fame i Canton i Ohio. I et brev til NFLs kommissær Pete Rozelle datert 25. juli 1966 skrev Hunt, «I have kiddingly called it the 'Super Bowl,' which obviously can be improved upon.»
Ligaens eiere valgte navnet "AFL–NFL Championship Game", men i juli 1966 siterte Kansas City Star Hunt som sa «the Super Bowl—that's my term for the championship game between the two leagues», og mediene begynte umiddelbart å bruke navnet. Selv om ligaen i 1967 sa at «not many people like it» og ba om forslag og vurderte alternativer som "Merger Bowl" og "The Game", rapporterte Associated Press at navnet Super Bowl «grew and grew and grew—until it reached the point that there was Super Week, Super Sunday, Super Teams, Super Players, ad infinitum». "Super Bowl" ble offisielt tatt i bruk for den tredje årlige kampen.Ligaen bruker romertall fremfor år for å identifisere hvert Super Bowl og har gjort det siden den femtende utgaven av kampen i januar 1971. Det eneste unntaket var for Super Bowl 50, som ble spilt 7. februar 2016 etter 2015-sesongen, og året returnerte de tilbruk av romertall med Super Bowl LI etter 2016-sesongen.

Etter at NFLs Green Bay Packers vant de to første Super Bowl-kampene var noen lageiere bekymret for sammenslåingens fremtid. På tiden var det mange som var usikre på om lagene i AFL kunne konkurrere med lagene i NFL. Dette endret seg derimot etter at AFLs New York Jets slo NFLs Baltimore Colts i Super Bowl III i Miami. Året etter slo AFLs Kansas City Chiefs NFLs Minnesota Vikings 23–7 i Super Bowl IV i New Orleans, som var den siste tittelkampen utspilt mellom AFL og NFL før ligaene offisielt ble slått sammen. I forkant av 1970-sesongen omorganiserte NFL de to conferencene; de tidligere AFL-lagene pluss tre NFL-lag (Baltimore Colts, Pittsburgh Steelers og Cleveland Browns) utgjorde American Football Conference (AFC), og de gjenværende NFL-lagene ble plassert i National Football Conference (NFC). Vinneren av hver conference skulle så møtes i Super Bowl.
Det vinnende laget blir tildelt Vince Lombardi-troféet, oppkalt etter Green Bay Packers' hovedtrener, som vant de to første Super Bowl-kampene og tre av de fem NFL Championship-kampene, i 1961, 1962 og 1965. Etter at Lombardi døde i september 1970 ble troféet oppkalt etter ham. Den første gangen troféet ble utdelt under sitt nye navn var til Baltimore Colts etter at laget vant Super Bowl V i Miami.


== Dato ==
Siden 2022 har Super Bowl blitt arrangert på andre søndag i februar. NFLs terminliste begynner uken etter Labor Day (første mandag i september), som er den første uken av et 18 uker langt seriespill, fulgt av et tre uker langt sluttspill og en uke med Pro Bowl, før Super Bowl arrangeres. Denne terminlisten har vært i bruk siden en 18. uke (og 17. seriekamp) ble introdusert i 2021, og Super Bowl LVI den 14. februar 2022 ble den første tittelkampen til å følge den nye planen.
Kampen ble avholdt i januar fra kampen ble introdusert frem til 2001, da terrorangrepet 11. september 2001 førte til at en av ukene ble utsatt og Super Bowl XXXVI ble avholdt 3. februar. Fra og med Super Bowl XXXVIII i 2003 ble Super Bowl avholdt første søndag i februar frem til seriespillet ble utvidet i 2021, da kampen ble flyttet til andre søndag i februar.


== Historie og resultater ==

Pittsburgh Steelers og New England Patriots har delt flest seiere i Super Bowl med seks; Dallas Cowboys og San Francisco 49ers har fem hver, og Green Bay Packers og New York Giants har fire seiere. Fjorten andre lag i NFL har vunnet minst ett Super Bowl.
Patriots har rekorden for flest turer til Super Bowl (elleve). Dallas Cowboys, Pittsburgh Steelers og Denver Broncos har delt nest flest med åtte kamper hver, som ble oppnådd i skreven rekkefølge. Belichick har rekorden for flest Super Bowl-seiere (åtte) samt flest deltakelser (tolv, ni som hovedtrener, en gang som assisterende hovedtrener og to ganger som defensive coordinator). Dan Reeves holdt rekorden for flest deltakelser før (ni, to som spiller, tre som assistenttrener og fire som hovedtrener. Brady har flest kampstarter i Super Bowl (ti) og seiere som spillere (syv), mens Charles Haley har nest flest seiere som spiller (fem).
Åtte lag har spilt i en Super Bowl-kamp men aldri vunnet. Minnesota Vikings vant det siste NFL Championship før sammenslåingen men tapte mot AFL-mesterne Kansas City Chiefs i Super Bowl IV, og ble det første laget til å nådd mesterskapskampen fire ganger uten en seier. Buffalo Bills spilte i fire Super Bowls på rad, men tapte alle kampene. Patriots og Denver Broncos har delt flest nederlag i Super Bowl-kamper med fem.
Fire lag (Cleveland Browns, Detroit Lions, Jacksonville Jaguars og Houston Texans) har aldri nådd Super Bowl. Browns og Lions vant begge NFL Championships før Super Bowl ble stiftet, mens Jaguars (1995) og Texans (2002) er relativt nye lag i NFL.


=== 1960-årene: Tidlig historie og dominerende Packers ===
Green Bay Packers vant de to første Super Bowls (da kjent som AFL–NFL World Championship Game) over Kansas City Chiefs og Oakland Raiders etter henholdsvis 1966- og 1967-sesongene. Packers var ledet av quarterback Bart Starr, som ble utpekt til Most Valuable Player (MVP) i begge kampene. Disse to mesterskapene, sett sammen med Packers NFL-mesterskap i 1961, 1962 og 1965, var den mest vellykkede perioden i NFLs historie; fem mesterskap på syv år, og den eneste gangen et lag har vunnet tre ligatitler på rad (1965, 1966 og 1967).
I Super Bowl III slo AFLs New York Jets favorittene Baltimore Colts fra NFL 16–7. Jets var ledet av quarterback Joe Namath, som hadde garantert en seier for Jets før kampen, og tidligere hovedtrener for Colts Weeb Ewbank. Seieren var et symbol på at AFL var like konkurransedyktige som NFL. Dette ble bekreftet året etter da AFLs Kansas City Chiefs slo NFLs Minnesota Vikings 23–7 i Super Bowl IV.


=== 1970-årene: Dominerende lag ===
Etter at sammenslåingen av AFL og NFL var ferdigstilt i 1970 skulle tre lag—Dallas Cowboys, Miami Dolphins og Pittsburgh Steelers—dominere ligaen gjennom 70-årene, med åtte Super Bowl-seiere delt mellom dem i løpet av tiåret.
Baltimore Colts, som nå var en del av AFC, startet tiåret med seier over Cowboys i Super Bowl V, en kamp som er kjent for å være det eneste Super Bowl hvor en spiller fra taperlaget ble utpekt til Super Bowl MVP (Cowboys' linebacker Chuck Howley). Dette markerte starten på Super Bowl som NFLs mesterskapskamp.

Etter nederlaget sesongen før kom Cowboys tilbake med seier over Dolphins i Super Bowl VI. Dette skulle være Dolphins siste nederlag på over ett år, da de året etter gikk ubeseiret, 14–0, gjennom seriespillet, før de vant alle kampene i sluttspillet, avsluttet med en 14–7 seier i Super Bowl VII, og ble det første og eneste laget til å ha avsluttet en hel sesong, serie- og sluttspill inkludert, uten nederlag. Dolphins vant ligaen igjen året etter med seier i Super Bowl VIII.
Mot slutten av 70-årene ble Steelers det første dynastiet siden sammenslåingen da de vant fire Super Bowls (IX, X, XIII og XIV) på seks år. De var ledet av hovedtrener Chuck Noll, angrepsspillerne Terry Bradshaw, Franco Harris, Lynn Swann, John Stallworth og Mike Webster, og sitt dominerende "Steel Curtain"-forsvar, ledet av "Mean" Joe Greene, L.C. Greenwood, Ernie Holmes, Mel Blount, Jack Ham og Jack Lambert. Trenerne og administrasjonen spilte også en stor rolle i dynastiets suksess, basert på de viktige spillerne draftet i det nå kjente NFL Draft i 1974. Spillerne valgt i det året har blitt beskrevet som noen av de beste noensinne. Pittsburgh valgte fire fremtidige Hall of Famere, mer enn noe annet lag i noen annen idrett har gjort i ett draft. Steelers var det første laget til å vinne tre, og deretter fire, Super Bowls, og nådde seks AFC Championship Games i tiåret, med åtte turer til sluttspillet på rad. Ni spillere og tre trenere og medlemmer av administrasjonen har siden blitt innlemmet i Pro Football Hall of Fame. Pittsburgh er fremdeles det eneste laget som har vunnet to Super Bowls på rad to ganger, og fire Super Bowls i løpet av seks år.
Steelers' dynastiets eneste avbrytelser kom da Oakland Raiders vant Super Bowl XI og Cowboys vant sitt andre Super Bowl i løpet av tiåret.
Minnesota Vikings, med quarterback Fran Tarkenton og sitt Purple People Eaters forsvar, var det eneste laget som nådde flere Super Bowls (IV, VIII, IX og XI) dette tiåret uten å vinne ett.


=== 1981–1996: NFCs seierrekke ===
På 80- og 90-tallet tok NFC over som den dominerende conferencen gjennom det nye tiåret og store deler av 1990-årene. NFC vant 16 av 20 Super Bowls i løpet av de to tiårene, inkludert 13 på rad mellom Super Bowl XIX og Super Bowl XXXI.

Det mest vellykkede laget på 80-tallet var San Francisco 49er og deres West Coast offense under Hall of Fame hovedtrener Bill Walsh. Angrepet var ledet av trippel Super Bowl MVP og Hall of Fame quarterback Joe Montana, Super Bowl MVP og Hall of Fame wide receiver Jerry Rice, running back Roger Craig og defensive safety/cornerback Ronnie Lott. Under dem vant 49ers fire Super Bowl i løpet av tiåret (XVI, XIX, XXIII og XXIV) og nådde sluttspillet ni ganger mellom 1981 og 1990, inkludert åtte divisjonstitler, og ble dermed det andre dynastiet siden sammenslåingen.
nd made nine playoff appearances between 1981 and 1990, including eight division championships, becoming the second dynasty of the post-merger NFL. I 1985 gikk Chicago Bears 18–1 under hovedtrener Mike Ditka, quarterback Jim McMahon og Hall of Fame running back Walter Payton. Laget hadde en dominerende seier i Super Bowl XX. Washington Redskins og New York Giants var også topplag i perioden; Redskins vant Super Bowls XVII, XXII og XXVI. Giants vant Super Bowls XXI og XXV. Begge lagene vant Super Bowls med forskjellige startende quarterbacks; Redskins vant med Joe Theismann (XVII), Doug Williams (XXII) og Mark Rypien (XXVI), og Giants vant med Phil Simms (XXI) og Jeff Hostetler (XXV). I likhet med på 70-tallet var Oakland Raiders det eneste laget som avbrøt de dominante lagene, med seier i XV og XVIII (sistnevnte som Los Angeles Raiders). CIncinnati Bengals (XVI og XXIII), Miami Dolphins (XVII og XIX) og Denver Broncos (XXI, XXII og XXIV) nådde flere Super Bowls i løpet av 1980-tallet uten å vinne et.
Etter flere sesonger med svake resultater på 80-tallet klatret Dallas Cowboys til topps igjen på 90-tallet. I løpet av tiåret nådde Cowboys sluttspillet hvert år utenom ett mellom 1990 og 1997. Mellom 1992 og 1996 vant Cowboys divisjonen hvert år. I samme periode hadde Buffalo Bills nådd Super Bowl fire ganger på rad, med nederlag i hver eneste kamp. Etter Super Bowl-titler for divisjonsrivalene New York (1990) og Washington (1991) vant Cowboys tre av de neste fire tittelkampene (XXVII, XXVIII og XXX) under quarterback Troy Aikman, running back Emmitt Smith og wide receiver Michael Irvin. Alle tre spillerne ble senere innlemmet i Hall of Fame. Cowboys' seierrekke ble avbrutt av 49ers, som vant sin femte tittel med Super Bowl XXIX etter dominerende prestasjoner av Super Bowl MVP og Hall of Fame quarterback Steve Young, Hall of Fame wide receiver Jerry Rice og Hall of Fame cornerback Deion Sanders; Cowboys' seier i Super Bowl XXX året etter gav også dem sin femte tittel, som de gjorde med Sanders som året før hadde vunnet Super Bowl med 49ers. NFCs seierrekke fortsatte med Green Bay Packers og Hall of Fame quarterback Brett Favre da de vant Super Bowl XXXI, deres første ligatittel siden Super Bowl II i 1968.


=== 1997–2009: AFC slår tilbake og Patriots klatrer til toppen ===
I Super Bowl XXXII ledet quarterback John Elway og running back Terrell Davis Denver Broncos til en overraskende seier over de regjerende mestrene Packers, som avsluttet NFCs 13-årige seierrekke. Året etter slo Broncos Atlanta Falcons i Super Bowl XXXIII, Elways femte Super Bowl-kamp, andre NFL-tittel, og siste kamp i NFL. De to seierne på rad representerte starten på en periode hvor lag fra AFC skulle vinne ni av 12 Super Bowls. I perioden mellom 1995 og 2018 stod fem lag—Steelers, New England Patriots, Broncos, Baltimore Ravens og Indianapolis Colts—for 22 av de 24 AFC Super Bowl-lagene (inkludert de siste 16), og de samme lagene møttes ofte tidligere i sluttspillet. For sammenligning hadde NFC et forskjellig lag i Super Bowl hver eneste sesong mellom 2001 og 2010.

New England Patriots ble det dominerende laget i begynnelsen av 2000-tallet, med tre ligatitler på fire år. De ble det andre laget til å oppnå det i NFLs historie (etter Dallas Cowboys på 1990-tallet). I Super Bowl XXXVI ledet quarterback Tom Brady, i sitt første år som starter, laget til en 20–17 seier over favorittene St. Louis Rams. Brady ble utpekt til MVP for kampen. Patriots vant også Super Bowls XXXVIII og XXXIX over henholdsvis Carolina Panthers og Philadelphia Eagles. Denne fire-årige perioden med dominans ble kun avbrutt da Tampa Bay Buccaneers slo Oakland Raiders 48–21 i Super Bowl XXXVII.
Pittsburgh Steelers og Indianapolis Colts fortsatte AFCs dominans med seier i Super Bowls XL og XLI i 2005–06 og 2006–07 over henholdsvis Seattle Seahawks og Chicago Bears.
I 2007-sesongen ble Patriots det fjerde laget i NFLs historie til å ha et seriespill uten nederlag eller uavgjort, det andre i Super Bowl-æraen etter Miami Dolphins i 1972, og det første som gikk 16–0 gjennom seriespillet. De var favoritter i Super Bowl XLII, men tapte kampen 17–14 mot Eli Manning og New York Giants, for et sammenlagtresultat for sesongen på 18–1, slutt- og seriespill inkludert.
Sesongen etter satte Steelers en rekord med sin sjette Super Bowl-tittel (XLIII) etter en 27–23 seier over Arizona Cardinals i kampens siste minutter.
New Orleans Saints sikret sin første tittel i 2009-sesongen da de slo Indianapolis Colts 31–17 i Super Bowl XLIV. Med seieren ble Saints, sammen med New York Jets, ett av to lag som vant sin eneste Super Bowl-kamp.


=== 2010–2019: Patriots' andre dominerende periode; paritet i NFC ===
New England Patriots dominerte denne periode i AFC, og de eneste fire andre lagene som representerte conferencen var Steelers, Broncos, Ravens og Chiefs. Patriots tangerte Dallas Cowboys’ rekord for flest Super Bowl-kamper i et tiår med fem (2011, 2014, 2016, 2017 og 2018) og hadde også vunnet fire kamper på fem år, men manglet én seier for tre strake mellom 2016 og 2018. Med åtte AFC Championship Games fra 2011 til 2018 var Patriots også kun tre seiere (2012, 2013 og 2015) fra å spille i åtte Super Bowls i løpet av ett tiår.
Super Bowl-kampene på slutten av 2000-årene og begynnelsen av 2010-årene er kjent for solide quarterbacks, spesielt i AFC. Tom Brady, Ben Roethlisberger eller Peyton Manning var quarerback for laget fra AFC i alle utenom to av Super Bowl-kampene fra 2002 til 2019. De eneste lagene i NFC som nådde Super Bowl to ganger i samme periode var Seattle Seahawks, under quarterback Russell Wilson, og New York Giants, under quarterback Eli Manning.
Green Bay Packers fikk sin fjerde Super Bowl-seier i Super Bowl XLV, over Pittsburgh Steelers, etter 2010-sesongen, og satte også en rekord med sin 13. NFL-tittel. Dette ble Aaron Rodgers' eneste Super Bowl-seier. I Super Bowl XLVI året etter nådde Patriots sitt første Super Bowl i tiåret, hvor de skulle ende opp igjen flere ganger. Patriots tapte kampen 21–17 mot Giants og Eli Manning, som hadde slått Patriots fire år tidligere. Dette var Giants fjerde Super Bowl-seier.
I Super Bowl XLVII ble NFCs San Francisco 49ers slått 34–31 av Baltimore Ravens. I ukene før kampen hadde den fått kallenavnet "Harbaugh Bowl", de hovedtrenerne for de to lagene, John Harbaugh og Jim Harbaugh, er brødre. Ravens hadde en 28–6 ledelse i tredje kvarter, før kampen ble utsatte med 34 minutter på grunn av et strømbrudd i New Orleans. Etter at kampen startet opp igjen scoret San Francisco 17 strake poeng, men tapte allikevel kampen. Super Bowl XLVIII, som ble arrangert i MetLife Stadium i New Jersey, var det første Super Bowl som ble arrangert utendørs i lave temperaturer. Seattle Seahawks vant sin første NFL-tittel med en 43–8 seier over Denver Broncos, hvor Seattles ligaledende forsvar møtte Peyton Mannings angrep som hadde slått NFL-rekorden for flest poeng i en sesong.
I Super Bowl XLIX slo patriots de regjerende mestrene Seahawks 28–24. Patriots, som lå ti poeng under, hadde et comeback sent i fjerde kvarter hvor Tom Brady scoret to touchdowns og sikret seieren. Mot slutten av kampen hadde nykommeren Malcolm Butler en interception på en pasning fra Russell Wilson på Patriots 1-yard linje som lot Patriots hale ut tiden og avslutte kampen. Brady tangerte Joe Montanas rekord for flest Super Bowl MVP-titler da han for tredje gang ble utpekt til kampens MVP.
I Super Bowl 50 det første Super Bowl som brukte arabiske tall, slo Broncos, med ligaens beste forsvar, Carolina Panthers, som hadde ligaens beste angrep, i det som skulle bli quarterback Peyton Mannings siste kamp. Von Miller dominerte kampen med 2,5 sacks og to fumbles på Cam Newton; begge førte til touchdowns for Broncos.

I Super Bowl LI, den første gangen kampen gikk til overtid, ledet Atlanta Falcons 28–3 sent i tredje kvarter; innen kampen var over hadde Patriots utlignet til 28–28 etter to touchdowns på rad med two-point conversions. Falcons tapte 34–28 på overtid. Poengforskjellen på 25 poeng var den største comebackseieren i Super Bowls historie, 15 fler enn den gamle rekorden. Patriots tok eldelsen for første gang da de scoret den kampvinnende touchdownen. Tom Brady ble igjen utpekt til Super Bowl MVP, hans fjerde, sikret sin femte Super Bowl-tittel, og satte Super Bowl-rekorder med 466 pasningsyards og 43 fullførte pasninger.
I Super Bowl LII avsluttet Philadelphia Eagles en 57 år lang titteltørke da de slo de regjerende mestrene Patriots 41–33, og Nick Foles ble utpekt til MVP. Patriots hadde totalt 613 yards i kampen, og Brady slo sin gamle rekord med 505 pasningsyards; Eagles hadde totalt 538 yards i kampen. 33 poeng var flest for et tapende lag i Super Bowls historie, og 1 151 yards på angrep mellom de to lagene var en NFL-rekord (inkl. serie-, sluttspill og Super Bowls). Det var Eagles tredje Super Bowl og første seier.
Etter at Super Bowl LII satte en ny rekord for flest poeng i et Super Bowl satte Super Bowl LIII en rekord for færrest poeng i et Super Bowl. Patriots slo Los Angeles Rams 13–3. Tom Brady tok rekorden for flest Super Bowl-titler av en spiller med sin sjette, en mer enn Charles Haleys fem. Han ble også den eldste spilleren til å vinne et Super Bowl, 41 år gammel, og Bill Belichick ble den eldste treneren til å vinne et Super Bowl, 66 år gammel. Wide receiver Julian Edelman ble utpekt til Super Bowl MVP.
I Super Bowl LIV slo Kansas City Chiefs San Francisco 49ers 31–20 med et comeback mot slutten av kampen, for sin første Super Bowl-tittel på 50 år. Dette var første gang siden 1991 at NFC ikke hadde flere Super Bowl-seiere enn AFC (25 seiere for hver conference). NFL og AFL vant to ganger hver før sammenslåingen, og NFC/AFC eksisterte ikke i de fire første Super Bowl-kampene. Super Bowl LV fant sted i Tampa i Florida 7. februar 2021, hvor Tampa Bay Buccaneers sikret sin andre tittel med en 31–9 seier over Kansas City Chiefs. Tom Brady satte en rekord med sin syvende Super Bowl-seier, og dette var også første gang et lag spilte et Super Bowl i sitt eget stadion.


=== 2020-tallet ===
Los Angeles Rams slo Cincinnati Bengals i Super Bowl LVI i SoFi Stadium 23–20. Dette var den andre gangen et lag vant et Super Bowl i sitt eget stadion.
Super Bowl LVII skal avholdes i State Farm Stadium i Glendale i Arizona mellom Philadelphia Eagles og Kansas City Chiefs.


== TV-dekning og seertall ==

Super Bowl er et av de mest sette årlige idrettsarrangementene i verden med overveldende høye seertall innenlands. Det eneste andre årlige arrangementet med flere seere er finalen i UEFA Champions League. I flere år har Super Bowl hatt høye seertall i USA og internasjonalt, og er ofte det mest sette programmet fra USA i løpet av et år. Kampen har vanligvis høye Nielsen ratings, vanligvis en rating på rundt 40 og en andel på 60. Dette betyr at i snitt ser over 100 millioner personer i USA på Super Bowl på ethvert øyeblikk.
I de årlige pressemeldingene før hvert års Super Bowl påstår NFL vanligvis at årets kamp har et potensielt verdensomspennende tilskuertall på rundt en milliard folk i over 200 land. Dette tallet viser til antallet personer med muligheten til å se kampen, ikke antallet som faktisk ser på. Påstanden har flere ganger blitt feiltolket i media som en referanse til sistnevnte, som har ført til feiloppfatninger om kampens faktiske globale tilskuertall. Det New York-baserte markedsundersøkelsesfirmaet Initiative målte de globale seertallene for Super Bowl XXXIX til rundt 93 millioner personer, med 98% av seerne i Nord-Amerika, som betydde at rundt to millioner personer utenfor Nord-Amerika så Super Bowl det året.Super Bowl XLIX i 2015 har rekorden for høyeste gjennomsnittlige antall seere i USA med 114,4 millioner og er den mest sette TV-sendingen i USAs historie. 118,5 millioner så halftime-showet og 168 millioner seere i USA hadde sett flere deler av Super Bowl-sendingen. Kampen satte en ny rekord for flest seere totalt for femte gang på seks år. Super Bowl XLIX hadde på det meste 120,8 millioner seere og satte rekorden for totalt antall seere for femte gang på seks år.
Kampen med høyest rating ifølge Nielsen var Super Bowl XVI i 1982, som ble sett på 49,1% av husstander, eller 40 020 000. Ratings for kampen, hvor San Francisco slo Cincinnati, kan tildels ha vært så høye på grunn av en stor snøstorm som påvirket store deler av nordøstlige USA og førte til at flere måtte holde seg hjemme enn til vanlig. Super Bowl XVI er fremdeles nummer fire på Nielsens toppliste for rating, og tre andre Super Bowls, XII, XVII og XX er også blant topp ti.
Noen kjente reklamekampanjer for kampen er blant andre Budweiser "Bud Bowl", Apples introduksjon av Macintosh i 1984, og dot-com-reklamene i 1999 og 2000. Ettersom at seertallene for Super Bowl har økt stødig over de siste årene har også prisene på reklameplasser økt, og for Super Bowl LVI ble det betalt opp mot $7 millioner for 30 sekunder i 2022. En andel av seere følger kun med på kampen for å se reklamene. Populære sangere og musikere har fremført før kampen og under halftime-seremoniene. I 2010 rapporterte Nielsen at 51% av seere så på reklamene.Siden 1991 har Super Bowl begynt mellom 18:19 og 18:40 EST slik at størsteparten av kampen spilles i beste sendetid på USAs østkyst.


=== Super Bowl på TV ===

Siden begynnelsen har kampen blitt rotert årlig mellom TV-kanalene som også dekket serie- og sluttspillet i NFL.
Super Bowl I (1967) er den eneste utgaven som ble sendt på to nettverk samtidig. NBC holdt da rettighetene til AFL-kamper og CBS holdt rettighetene til NFLs kamper. Begge nettverkene fikk dekke kampen med forskjellige kommentatorer, men NBC måtte bruke CBS' video istedenfor å produsere egen dekning.Fra og med Super Bowl II (1968) hadde NBC rettighetene for kampen i partallsår og CBS i oddetallsår. Denne årlige rotasjonen fortsatte gjennom sammenslåingen av AFL og NFL i 1970 da NBC fikk rettighetene til kamper i AFC og CBS fikk rettighetene til kamper i NFC. ABC begynte dekning av Monday Night Football i 1970, men ble ikke inkludert i den årlige rotasjonen før Super Bowl XIX (1985). ABC, CBS og NBC fortsatte å rotere rettighetene for Super Bowl frem til 1994, da Fox tok over rettighetene for NFC, som tidligere tilhørte CBS. CBS tok over NBCs plass i rotasjonen for Super Bowl, og NBC tok over rettighetene for AFC i 1998. Som et resultat av de nye kontraktene i 2006, hvor NBC tok over Sunday Night Football fra ESPN og Monday Night Football gikk fra ABC til ESPN, tok NBC over ABCs plass i rotasjonen for Super Bowl. Denne nye rotasjonen mellom CBS, Fox og NBC fortsetter frem til nye kontrakter trer i effekt i 2023, hvor ABC igjen skal få rettighetene til tittelkampen og fire nettverk deltar i den årlige rotasjonen.NFL har brutt rotasjonen dersom det kan føre til at andre idrettsarrangementene som nettverk sender etter kampen kan tjene på det. Eksempelvis fikk CBS rettighetene for Super Bowl XXVI (1992) etter at de også hadde fått rettighetene til Vinter-OL 1992; NBC endte opp med å sende tittelkampen to år på rad i 1993 (XXVII) og 1994 (XXVIII). NBC sendte også Super Bowl LVI (2022) istedenfor CBS, da NBC også dekket Vinter-OL 2022. Med den nye kontrakten som trer i effekt i 2023 hvor fire nettverk deler på rettighetene har NBC fått rettighetene i år hvor Vinter-OL avholdes.Super Bowls I–VI ble ikke vist i TV-markedene for vertsbyene som et resultat av ligaens daværende regler. Super Bowl VII ble sendt i Los Angeles som et eksperiment etter at alle billettene ble utsolgt ti dager før kampen.Analytikeren John Madden er den eneste som har deltatt i dekning av Super Bowl for alle de fire nettverkene (fem med CBS, tre med Fox, to med ABC og en med NBC).

Notat: Årene viser det året kampen faktisk ble spilt (skal spilles) og ikke NFL-sesongen kampen var en del av.^ *: De nåværende TV-kontraktene med nettverkene utgår etter 2022-sesongen (eller Super Bowl LVII tidlig i 2023). Med denne avtalen roteres Super Bowl årlig mellom CBS, Fox og NBC i den rekkefølgen. ABC blir også inkludert i rotasjonen med den neste kontrakten, som er aktiv fra 2023 av.^ **: Det første Super Bowl ble sendt både på CBS og NBC. Nettverkene brukte samme video (fra CBS) med egne kommentatorer.


=== Programmer etter Super Bowl ===
Super Bowl har en stor effekt på programmene som direkte følger kampen på samme kanal, og effekten kan var i flere timer. TV-kritikeren Alan Pergament fra Buffalo nevnte i sammenheng med programmene som ble sendt etter Super Bowl XLVII på CBS: «A paid program that ran on CBS 4 (WIVB-TV) at 2:30 in the morning had a 1.3 rating. That's higher than some CW prime time shows get on WNLO-TV, Channel 4's sister station.»Nettverkene som dekker Super Bowl drar nytte av denne effekten ved å sende episoder av sine største TV-serier, eller ved å sende premierer for lovende nye serier i tidsluken like etter kampen.


== Underholdning ==

Initially, it was sort of a novelty and so it didn't quite feel right. But it was just like, this is the year ... Bands of our generation, you can sort of be seen on a stage like this or, like, not seen. There's not a lot of middle places. It is a tremendous venue.

Under tidlige Super Bowls bestod halftime-showet av musikkorps fra lokale colleger eller high schools; ettersom kampen ble mer populær ble det startet en trend hvor populære sangere og musikere fremførte før kampen og under halftime, eller sang nasjonalsangen eller America the Beautiful. Ulikt kamper i serie- eller sluttspillet blir det satt av 30 minutter til halftime i Super Bowl. Etter at en spesiell direktesendt episode av Fox-serien In Living Color førte til lavere seertall for halftime-showet under Super Bowl XXVI forsøkte NFL å øke seertallene ved å hyre inn toppartister for å fremføre. De kontaktet Michael Jackson, som året etter hadde høyere seertall enn selve kampen. En annen minneverdig konsert var da U2 spilte under Super Bowl XXXVI i 2002; under den tredje låten deres, Where the Streets Have No Name, spilte bandet under en stor skjerm som viste navnene på de som døde under terrorangrepet 11. september.
I flere år ble Whitney Houstons versjon av nasjonalsangen under Super Bowl XXV i 1991, som var under Gulfkrigen, sett på som en av de beste fremførelsene av sangen noensinne. Sopranoen Renee Fleming ble den første operasangeren til å fremføre nasjonalsangen før Super Bowl XLVIII.
Halftime-showet for Super Bowl XXXVIII ble kontroversiell etter at Justin Timberlake fjernet en del av Janet Jacksons topp og avdekket ett av brystene hennes i en kort periode før kameraene kuttet bort. Hendelsen førte til at Federal Communications Commission utstedte en bot (samt en større gransking av upassende innhold på TV), og at MTV, som da var tilknyttet til CBS gjennom Viacom) ble utestengt fra å produsere halftime-showet i fremtiden av NFL. I et forsøk på å hindre en slik hendelse igjen valgte NFL å slutte å invitere populære samtidsmusikere og inviterte heller kun én hovedartist, som Paul McCartney, The Rolling Stones, The Who, Prince og Bruce Springsteen. Dette varte frem til Super Bowl XLV da ligaen hyret inn popartistene The Black Eyed Peas og Lady Gaga.Med unntak av Super Bowl XXXIX har den kjente reklamekampanjen «I'm going to Disney World!» funnet sted under hvert Super Bowl siden Super Bowl XXI da quarterback Phil Simms fra New York Giants ble den første til å delta.


== Stadioner ==

Per Super Bowl LVI har 29 av 56 Super Bowls blitt arrangert i tre byer: Storbyområdet Miami (11 ganger), New Orleans (ti ganger) og Storbyområdet Los Angeles (åtte ganger). Ingen markeder eller regioner uten et aktivt lag i NFL har arrangert Super Bowl, og det er nå et de jure krav at områder som søker om å arrangere Super Bowl har et aktivt lag. For eksempel var Los Angeles, som hadde arrangert Super Bowl syv ganger og sist i 1993 med Super Bowl XXVII, ikke vert for kampen igjen etter at begge lagene som holdt til i markedet forlot byen i 1995 frem til Rams og Chargers igjen returnerte til byen i henholdsvis 2016 og 2017. Caesars Superdome har vært stadion for syv Super Bowls, mer enn noe annet stadion, og skal også være vert i 2024-sesongen. Orange Bowl var det eneste AFL-stadionet som avholdt et Super Bowl, og var også det eneste som har avholdt flere på rad, med Super Bowls II og III.
Syv Super Bowls har blitt arrangert i stadioner som ikke var i bruk av et av NFL-lagene i vertsbyen, noe som ikke har skjedd siden stadion for Super Bowl XXVII ble valgt 19. mars 1991. Dette kom av at vertsbyen ikke ble påkrevd å arrangere kampen i det samme stadionet som NFL-laget brukte dersom stadionet som ble valgt ble sett på som bedre for et stort arrangement; for eksempel ble Los Angeles' fem siste Super Bowls avholdt i Rose Bowl, som aldri har blitt brukt av noen NFL-lag utenom Super Bowl. De eneste andre stadionene som ikke var hjemmestadioner for lag i NFL som har arrangert Super Bowl var Rice Stadium (Houston oilers hadde tidligere spilt i Rice Stadium men flyttet til Astrodome flere år før Super Bowl VIII) og Stanford Stadium. Siden valget av stadion for Super Bowl XXVIII 23. mai 1990 har ligaen foretrukket å tildele Super Bowl til helt nye eller nylig renoverte stadioner.
Kun to lag har spilt et Super Bowl i eget stadion, Tampa Bay Buccaneers i 2020 som nådde Super Bowl LV i Raymond James Stadium og Los Angeles Rams i 2021 som spilte Super Bowl LVI i SoFi Stadium. Før det var Minnesota Vikings i 2017 vært nærmest, etter å ha nådd NFC Championship Game. I 2017 ble U.S. Bank Stadium det første Super Bowl-stadionet (valgt 20. mai 2014) som også var vertsbane for en kamp i divisjonsrunden av sluttspillet samme sesong (som Vikings vant); alle tidligere ganger hvor vertsstadionet for Super Bowl også var brukt i en sluttspillkamp samme år var det i wildcardrunden. To lag har spilt Super Bowl i sine hjemmemarkeder, men ikke i eget hjemmestadion: San Francisco 49ers vant Super Bowl XIX i Stanford Stadium istedenfor Candlestick Park; Los Angeles Rams tapte Super Bowl XIV i Rose Bowl istedenfor Los Angeles Memorial Coliseum, i perioden hvor ligaen ofte valgte et stadion som ikke var hjemmebane for et lag i NFL til å arrangere Super Bowl.
Tradisjonelt sett har NFL ikke tildelt Super Bowl til stadioner som ligger i klimaer med en forventet gjennomsnittlig daglig temperatur under 50 °F (10 °C) på kampdagen, med mindre stadionet er innendørs eller har innfellbart tak. Seks Super Bowls har blitt spilt i nordlige byer: to i Detroit-området—Super Bowl XVI i Pontiac Silverdome i Pontiac i Michigan og Super Bowl XL i Ford Field i Detroit, to i Minneapolis—Super Bowl XXVI i Hubert H. Humphrey Metrodome og Super Bowl LII i U.S. Bank Stadium, ett i Indianapolis i Lucas Oil Stadium for Super Bowl XLVI, og ett i New York-området—Super Bowl XLVIII i MetLife Stadium. Det var kun MetLife Stadium som ikke hadde et tak, men det ble fremdeles valgt for Super Bowl XLVIII med en reserveplan for å endre dato dersom det skulle være tungt snøfall på kampdagen. Valget av MetLife Stadium istedenfor Sun Life Stadium førte til kontrovers da ligaen ba om å få bygget et tak på Sun Life Stadium (i tilfelle en regnstorm) om stadionet skulle bli vurdert for fremtidige Super Bowls.Der har vært noen få tilfeller hvor ligaen har trukket Super Bowl fra byer. Super Bowl XXVII i 1993 skulle originalt avholdes i Sun Devil Stadium i Tempe i Arizona, men etter at innbyggere i Arizona stemte mot å anerkjenne Martin Luther King Day som en betalt helligdag for delstatsansatte i 1990 valgte NFL å flytte kampen til Rose Bowl i Pasadena i California. Da Arizona eventuelt stemte for å gjøre dagen til en helligdag i 1992 ble Super Bowl XXX i 1996 tildelt Tempe. Super Bowl XXXIII var originalt gitt til Candlestick Park i San Francisco, men da planer om å renovere stadionet ble skrinlagt ble kampen flyttet til Pro Player Stadium i Miami. Super Bowl XXXVII ble tildelt et stadion som ikke var ferdigbygd i San Francisco, og ble flyttet til Qualcomm Stadium i San Diego da det viste seg at stadionet ikke kom til å stå klart for kampen. Super Bowl XLIV, planlagt for 7. februar 2010, ble fratatt New York Citys planlagte West Side Stadium fordi byen, delstaten og New York Jets, som skulle bruke stadionet, ikke klarte å komme til enighet om finansiering. Super Bowl XLIV ble eventuelt gitt til Hard Rock Stadium i Miami Gardens i Florida. Super Bowl XLIX i 2015 ble originalt planlagt for Arrowhead Stadium i Kansas City i Missouri, men etter at to forslag om omsetningsavgift ble nedstemt kombinert med økende motstand fra lokale forretningsutøvere og politikere valgte Kansas City å trekke søknaden. Super Bowl XLIX ble eventuelt  tildelt State Farm Stadium i Glendale i Arizona.


=== Valg av stadion ===
Stadion for Super Bowl blir valgt i et møte mellom alle lageierne i NFL, vanligvis tre til fem år før selve kampen. Den har aldri blitt avholdt i et område som ikke hadde et lag i NFL, men i 2007 luftet NFLs kommissær Roger Goodell en idé om å arrangere et Super Bowl i London, muligens i Wembley Stadium.Ut Super Bowl LVI kunne lag søke om retten til å arrangere et Super Bowl i en prosess hvor byer søkte om å avholde et Super Bowl og ble evaluert basert på hvor nytt eller nylig renovert stadionet var, og byens evne til å arrangere kampen, men denne prosessen ble endret i 2018. Ligaen tok alle avgjørelser om vertsby for kampen fra Super Bowl LVII og fremover; ligaen velger et stadion, laget setter sammen et forslag, og ligaen stemmer deretter over om forslaget er tilfredsstillende.I 2014 ble et dokument som viste kravene for å arrangere et Super Bowl lekket. Noen av kravene er:

Stadionet må ligge i et marked med et NFL-lag og ha en kapasitet på minst 70 000, med tilstrekkelige fasiliteter for mediedekning og elektrisitet. Stadioner kan inkludere midlertidige sitteplasser for Super Bowls, men dette må godkjennes av ligaen. Stadioner med en gjennomsnittlig temperatur under 50 °F (10 °C) må enten ha et tak eller godkjennes av ligaen. Der må være minst 35 000 parkeringsplasser innen 1 mile (1,6 km) av stadionet.
Stadionet må ha plass for en Gameday Experience, et stort underholdningsområde før kampen, innen gåavstand fra selve stadionet.
Vertsbyen må ha tilstrekkelig plass for NFL Experience, den interaktive fornøyelsesparken som åpner en uke før Super Bowl. Et innendørs lokale for arrangementet må være minst 850 000 kvadratfot (79 000 m²), og et utendørs lokale må ha minst 1 000 000 kvadratfot (93 000 m²). Der må også være tilstrekkelig plass for Media Center i nærheten, samt for alle andre arrangementer i Super Bowl-uken, inkludert golfbaner og bowlinghaller.
Der må være tilstrekkelig infrastruktur rundt stadionet og alle andre fasiliteter relatert til arrangementet, inkludert parkering, sikkerhet, elektrisitet og media, nødvendig kommunikasjonsutstyr og transport.
Antallet hotellplasser innen en times kjøring av stadionet må tilsvare 35% av stadionets kapasitet, i tillegg til hoteller for lagene, dommere, media m.m. (For Super Bowl XXXIX hyret Jacksonville inn flere cruise linere som fungerte som midlertidige hoteller.)
Der må være treningslokaler av omtrentlig lik kvalitet for begge lagene innen 20 minutters kjøretid fra lagenes hoteller, og lokaler for øving for alle arrangementer innen rimelig avstand. Treningslokalene må ha en gressbane og en bane med samme underlag som Super Bowl-stadionet.
Stadionet må ha minst 70 000 seter, inkludert klubbseter og suiter, under seriespillet.Mye av kostnadene for å arrangere Super Bowl dekkes av vertsbyen, men deler av kostnadene dekkes også av NFL. New Orleans, som arrangerte Super Bowl XLVII, investerte over $1 milliard i forbedring av infrastruktur i årene før kampen.NFL forberede alltid et reservestadion for Super Bowl dersom kampen skulle ende opp med å bli flyttes i siste øyeblikk.


=== Hjemmelag ===
Det utpekte hjemmelaget bytter mellom NFC-laget i oddetallskamper og AFC-laget i partallskamper. Dette begynte med det første Super Bowl hvor Green Bay Packers var utpekt til hjemmelag. Uavhengig av hvilket lag som er utpekt som borte- eller hjemmelag er begge lagenes logo og tekstlogo malt i hver sin målsone. Det utpekte bortelaget har vunnet 31 av 56 Super Bowls (omtrent 55%).

Siden Super Bowl XIII i januar 1979 har hjemmelaget fått velge om de vil bruke sine fargede eller hvite uniformer. Originalt måtte hjemmelaget brukte sine fargede uniformer, som førte til at Dallas brukte sine mindre brukte mørkeblå trøyer under Super Bowl V. Flesteparten av hjemmelagene i Super Bowl velger å bruke sine farged uniformer, men der har vært syv unntak: Dallas Cowboys i Super Bowl XIII og XXVII, Washington Redskins i Super Bowl XVII, Pittsburgh Steelers i Super Bowl XL, Denver Broncos i Super Bowl 50, New England Patriots i Super Bowl LII og Tampa Bay Buccaneers i Super Bowl LV. Cowboys har siden 1964 brukt hvite uniformer hjemme. Redskins brukte hvitt under hovedtrener Joe Gibbs mellom 1981 og 1992, som ble videreført av Richie Petitbon og Norv Turner ut 2000, og igjen da Gibbs returnerte fra 2004 og ut 2007. Steelers, som alltid har brukt sine sorte trøyer på hjemmebane siden sammenslåingen av AFL og NFL i 1970, valgte hvite trøyer etter å ha vunnet tre sluttspillkamper på bortebane på rad i sine hvite uniformer. Avgjørelsen ble sammenlignet med den New England Patriots tok i Super Bowl XX; Patriots hadde brukt hvite trøyer hjemme i løpet av 1985-sesongen, men etter å ha vunnet bortekamper i sluttspillet mot New York Jets og Miami Dolphins i røde uniformer valgte New England å bruke rødt i Super Bowl selv om de var hjemmelag. I Super Bowl 50 sa Denver Broncos' general manager John Elway, «We've had Super Bowl success in our white uniforms»; de hadde tidligere gått 0–4 i Super Bowls i oransje uniformer. Det er uklart hvorfor Patriots valgte å bruke sine hvite trøyer under Super Bowl LII. Under Bill Belichick og Tom Brady har New England for det meste brukt sine blå trøyer hjemme, men har brukt hvitt i en hjemmekamp i 2008-, 2010- og 2011-sesongene. New England Patriots gikk 3–0 i de hvite uniformene i Super Bowls før Super Bowl LII med Belichick og Brady, og det er mulig de fulgte en ny trend hvor lag brukte hvitt under Super Bowl. Buccaneers valgte å bruke hvite trøyer året de ble det første laget noensinne til å spille et Super Bowl i sitt eget stadion, i Super Bowl LV. De brukte den samme uniformen i divisjonsrunden og NFC Championships. Lag i hvite uniformer har vunnet 36 av 56 Super Bowls (64%). De eneste lagene som har vunnet i sine mørke, fargede uniformer i nyere tid er Green Bay Packers mot Pittsburgh Steelers i Super Bowl XLV, Philadelphia Eagles mot New England Patritos i Super Bowl LII, og Kansas City Chiefs mot San Francisco 49ers i Super Bowl LIV, og lag i hvitt har vunnet 12 av de siste 13 Super Bowls.Som en del av feiringen rundt organisasjonens 75-årsdag brukte 49ers throwback-uniformer fra 1955 i Super Bowl XXIX, som de i det året brukte som hjemmeuniformer. I Super Bowl LIII brukte Los Angeles Rams sine kongeblå og gule throwback-uniformer, som de tidligere hadde brukt i seks hjemmekamper og en sluttspillkamp på hjemmebane. Det er ingen lag som har brukt sine tredje uniformer eller Color Rush-uniformer i Super Bowl. 49ers skal ha bedt om å få brukte sine helt hvite tredje uniformer i Super Bowl LIV, som San Francisco Chronicle rapporterte at de kunne dersom de fikk spesialtillatelse fra ligaen; ligaen lot dem ikke bruke dem og 49ers brukte derfor heller sine standarduniformer, hvite trøyer med gullfargede bukser.


=== Vertsbyer/-regioner ===

Super Bowl har blitt arrangert i femten forskjellige regioner.

Notat: Årene viser selve året kampen ble spilt (eller skal spilles; fremtidige kamper vises i kursiv) og ikke NFL-sesongen kampen var en del av.


=== Stadioner ===
Totalt 27 forskjellige stadioner, hvorav syv ikke lenger eksisterer, har vært eller skal være vert for Super Bowls. Årene i tabellen viser kalenderåret kampen ble spilt (skal spilles) og ikke NFL-sesongen den var en del av.

^ ^: Stadionet er revet.^ ‡: Miami Gardens ble en by i 2003. Før det hadde stadionet en adresse i Miami som en del av Miami-Dade County.^ ††: De originale Stanford Stadium, som var vert for Super Bowl XIX, ble revet og erstattet med et nytt stadion i 2006.^ ˇ: Fremtidige Super Bowls, viser i kursiv.Fremtidige stadioner:

Kampen har aldri blitt arrangert i en region som ikke hadde et AFL- eller NFL-lag da kampen ble avholdt.
San Diego er det eneste storbyområdet som tidligere har arrangert Super Bowls, men ikke lenger har et NFL-lag; San Diego Stadium var vert for tre Super Bowls før byen mistet sitt NFL-lag. London i England har til tider også blitt nevnt som en mulig vertsby for Super Bowl i fremtiden. NFL har arrangert flere kamper i Wembley Stadium som en del av NFL International Series, og stadionet er spesielt utformet for store, individuelle arrangementer. NFLs kommissær Roger Goodell har åpent diskutert muligheten flere ganger.Et av de større problemene med å arrangere et Super Bowl i London er tidssoner; en typisk kamp med avspark 18:30 EST ville resultert i at kampen begynte 23:30 i London, som ville vært usedvanlig sent for en tilskuersport (NFL har aldri startet en kamp senere en 21:15 lokal tid).Selv om søknader frem til Super Bowl LIX allerede har blitt levert ville det tidligste mulige året for Super Bowl i London vært med Super Bowl LVIII i 2024.Åtte stadioner som har arrangert et Super Bowl eksisterer ikke lenger:

Tulane Stadium, på Tulane University campus, som var vert for tre Super Bowls, ble revet i november 1979
Tampa Stadium, som var vert for to Super Bowls, ble revet i april 1999
Stanford Stadium, som var vert for ett Super Bowl, ble revet og bygd opp fra bunnen i 2005–06
Orange Bowl, som var vert for fem Super Bowls, ble revet i mai 2008
Hubert H. Humphrey Metrodome i Minneapolis, som var vert for Super Bowl i 1992, ble revet i mars 2014
Georgia Dome i Atlanta, som var vert for to Super Bowls, ble revet i november 2017
Pontiac Silverdome i Detroit, som var vert for Super Bowl i 1982, ble revet i mars 2018, fem måneder etter at Georgia Dome ble revet
San Diego Stadium, som var vert for Super Bowl tre ganger, ble nedstengt i mars 2020 og revet tidlig i 2021.


== Varemerket Super Bowl ==
NFL er aktive i å stanse det de ser på som uautorisert kommersiell bruk av varemerkene "NFL", "Super Bowl" og "Super Sunday". Dette har resultert i at mange arrangementer og kampanjer tilknyttet kampen, men som ikke har direkte tilknytning til NFL, blir bedt om å referere til kampen som "The Big Game" eller lignende. En radioreklame for Planters nøtter parodierte dette med sitatet «it would be super ... to have a bowl ... of Planters nuts while watching the big game!» og komiker Stephen Colbert begynter i 2014 å referere til kampen som "Superb Owl". I 2015 gikk NFL til sak mot en Arizona-basert ideell organisasjon som søkte om varemerke for "Superb Owl". NFL påstår at bruken av frasen "Superb Owl" implisitt viste en tilknytning til NFL, og basert på dette har ligaen omfattende rettigheter til å begrense hvor kampen kan vises offentlig; ligaen mener for eksempel at kampen ikke kan vises i kirker eller under andre arrangementer som «promote a message», og lokaler som ikke regelmessig viser idrettsarrangementer kan ikke vise Super Bowl på en skjerm større enn 55 tommer. Noen kritikere mener at NFL tar sitt eierskap av varemerket for langt ved å si at «any use is prohibited», da dette går imot fair use i USA. Orrin Hatch, senator fra Utah, la i 2008 frem et lovforslag «to provide an exemption from exclusive rights in copyright for certain nonprofit organizations to display live football games», og «for other purposes».I 2004 begynte NFL å sende ut 'cease and desist'-brev til casinoer i Las Vegas som arrangerte Super Bowl-fester. Ifølge brevene var "Super Bowl" et registrert varemerke som tilhørte NFL, og andre bedrifter som brukte navnet for profitt brøt føderal lov. Flere casinoer i Vegas responderte med å fortsette å drive festene, men under navn som "Big Game Parties".I 2006 forsøkte NFL å varemerke "The Big Game"; de trakk søknaden tilbake i 2007 etter økende motstand kommersielt og fra offentligheten, i hovedsak fra Stanford University og University of California, Berkeley samt deres tilhengere, da Stanford Cardinal og California Golden Bears konkurrerer i Big Game, som har blitt arrangert siden 1892 (28 år før NFL ble stiftet og 75 år før Super Bowl I. I tillegg var Mega Millions-lotteriet kjent som The Big Game (da The Big Game Mega Millions) fra 1996 til 2002.


== Se også ==
Grey Cup, tittelkampen i Canadian Football League (CFL).
National Football Leagues mesterskapshistorie
Liste over NFL-mestere (1920–1969)
Liste over sluttspilltørker i NFL
Liste over quarterbacks som har stilt til start i flere Super Bowls
Liste over vinnere av Super Bowl
Liste over kringkastere for Super Bowl
Liste over hovedtrenere i Super Bowl
Liste over Super Bowl-rekorder
NFL Honors


== Noter og referanser ==

Videre litteratur

2006 NFL Record and Fact Book. Time Inc. Home Entertainment. 1. juli 2006. ISBN 1-933405-32-5. 
Total Football II: The Official Encyclopedia of the National Football League. Harper Collins. 1. juli 2006. ISBN 1-933405-32-5. 
The Sporting News Complete Super Bowl Book 1995. ISBN 0-89204-523-X. 
The Super Bowl: An Official Retrospective with DVD. Ballantine Books. 2005. ISBN 0-345-48719-2. 
MacCambridge, Michael (2004). America's Game. Random House. ISBN 0-375-50454-0. 
Chris Jones (2. februar 2005). "NFL tightens restrictions on Super Bowl advertisements". Las Vegas Review-Journal.
John Branch (4. februar 2006). "Build It and They Will Come". The New York Times.
Jackson, Kevin; Merron, Jeff; Schoenfield, David. «100 Greatest Super Bowl Moments». ESPN.com (engelsk). Besøkt 5. mai 2020. 
"SI's 25 Lost Treasures"—Sports Illustrated, 11. juli 2005 s. 114.
"The Super Bowl I–VII." Lost Treasures of NFL Films. ESPN2. 26. januar 2001.
"MTV's Super Bowl Uncensored". MTV. 27. januar 2001.
"Talk Shows." CBS: 50 Years from Television City. CBS. 27. april 2002.
Dee, Tommy (januar 2007). «Super Bowl Halftime Jinx». Maxim (engelsk). Arkivert fra originalen 8. februar 2009. Besøkt 5. mai 2020. 
The Pro Football Playoff Encyclopedia. ISBN 978-0-9835136-2-9. 


== Eksterne lenker ==
(en) Offisielt nettsted 
(en) Super Bowl – kategori av bilder, video eller lyd på Commons